《咏瑞粟》
宋代·周遇圣

居万双山巅，土瘠稀良田。
丰歉击饥饱，民命悬于天。
人忧庚子歉，我见为丰年。
蚕登百谷熟，箱万仓盈千。
异哉粟四穗，一干生南阡。
岂无连理木，亦有双华莲。
维兹孕瑞粟，庶补民艰鲜。
嘉生本协气，此事非偶然。
窃闻野老说，守令仁且贤。
官清简案牍，刑省空扉圜。
农耕士力学，工肆商充廛。
午鸡桑树鸣，夜犬花村眠。
君不见渔阳歌秀麦，善政青史编。
又不见中牟书嘉禾，德化今古传。
猗欤际圣代，奇祥呈八埏。
愿言叫阊阖，入秦冕旒前。

作者简介：周遇圣，淳安（今属浙江）人（明嘉靖《淳安县志》卷一七）。